
I. INTRODUCERE

În ţările Uniunii Europene dreptul de vot se exercită în diferite modalităţi, practic, fiecare stat stabilind în mod distinct, printr-o lege, procedurile electorale. 

Deşi se consideră că prezentarea în faţa urnelor şi votarea constituie o îndatorire cetăţenească şi o dovadă de responsabilitate politică din partea alegătorilor, prezentul studiu analizează reglementările pe care unele ţări europene  le-au stabilit în vederea  exercitării dreptului de vot de către alegătorii care se află în imposibilitatea de a se prezenta în faţa urnelor de vot, în ziua scrutinului, cum ar fi:

· votul prin procură; 

· votul anticipat;

· votul prin corespondenţă;

· votul exprimat într-o altă secţie de votare decât cea în care sunt înscrişi sau

· înfiinţarea unor secţii de votare temporare.

Pentru ţările analizate - Germania, Belgia, Danemarca, Marea Britanie, Olanda şi Spania - s-au examinat diferitele posibilităţi de vot, precizându-se, pentru fiecare dintre ele, condiţiile cerute de lege precum şi principalele reguli de  procedură. 

II. Reglementări  juridice  privind  EXERCITAREA  dreptului  de  vot  prin procură  şi  corespondenţă  în  unele  state  membre ale  Uniunii  Europene

BELGIA

Votul este obligatoriu şi exercitarea datoriei electorale este personală. Din acest motiv, articolul 130  din Codul electoral prevede restituirea de către stat a cheltuielilor de deplasare pentru alegătorii care nu mai sunt rezidenţi în localitatea în care sunt înscrişi.

Este permis votul prin procură şi votul prin corespondenţă.

Votul prin corespondenţă, introdus prin Legea din 7 martie 2002, care a modificat Codul Electoral şi care a intrat în vigoare cu ocazia alegerilor legislative desfăşurate la 18 mai 2003, este rezervat numai cetăţenilor belgieni cu reşedinţa într-un alt stat.

Votul prin procură

Dispoziţiile privind votul prin procură figurează în articolul 147 bis din Codul electoral.

a) Condiţiile care privesc mandantul
Unui  alegător îi este permis a vota prin procură dacă el nu se poate  prezenta la secţia de votare:

· pe motiv de boală sau de invaliditate;

· din motiv profesional sau de serviciu;

· datorită exercitării profesiei de comerciant ambulant, conducător de ambarcaţiuni sau ca făcând parte din familia acestor lucrători pe care îi însoţeşte;

· este privat de libertate printr-o hotărâre judecătorească;

· din motive de convingeri religioase;

· pentru că urmează  studii;

· din motiv de sejur temporar în străinătate.

Enumerarea este limitativă. Nici un alt motiv nu poate justifica  solicitarea votului prin procură.

b) Procedura

Alegătorul care solicită votul prin procură  poate adresa o cerere primarului localităţii  unde-şi are domiciliul până-n ziua alegerilor, ţinând cont, totuşi, de orarul serviciilor municipale. Dacă cererea este motivată printr-un sejur temporar în străinătate fără caracter profesional, ea trebuie făcută cel mai târziu cu 15 zile înaintea datei stabilite pentru alegeri. 

Serviciile locale înmânează alegătorului un formular de procură,  pe care acesta menţionează datele sale şi ale mandatarului, precum şi motivul pentru care nu poate vota personal. El trebuie să prezinte o atestare eliberată, după caz, de medic, patron, de primarul localităţii unde lucrează în profesiile sus menţionate, de directorul institutului penitenciar, de autorităţile religioase sau de direcţia  instituţiei de învăţământ.

În cazul sejurului temporar în străinătate, alegătorul trebuie să prezinte un document justificativ (bilet de transport, contractul semnat cu o agenţie de voiaj) în vederea eliberării unui certificat care să autorizeze votul prin procură. Procura trebuie să fie semnată de mandant şi mandatar. Atestarea şi certificatul trebuie eliberate împreună.

c) Condiţiile privind mandatarul

Mandatarul nu poate dispune decât de o singură procură.

În timp ce dispoziţiile vechi obligau  alegătorul să desemneze ca mandatar un părinte sau o rudă până la gradul al treilea inclusiv, Legea din 7 martie 2002 prevede că orice persoană poate fi desemnată ca alegător în locul lui.

Danemarca

Legile electorale actualmente în vigoare, Legea privind alegerile legislative, Legea privind alegerile locale şi Legea privind alegerile europene, prevăd trei grupe de alegători care pot vota anticipat:

1. cei care nu pot să se  prezinte  la urne în ziua alegerilor pot vota în avans în orice altă localitate;

2. alegătorii care sunt spitalizaţi, internaţi, privaţi de libertate, internaţi într-o casă de pensionari, într-un centru de îngrijire sau de odihnă pot vota în avans în instituţia în care se află;

3. alegătorii bolnavi sau handicapaţi pot vota în avans la domiciliu.

Dispoziţiile legale aplicabile acestor categorii de alegători sunt  enunţate în mai multe texte. Acestea sunt completate prin regulamente care prevăd diferitele posibilităţi de vot în avans (la spital, în închisori, la domiciliu). 

Chiar dacă regulile detaliate variază în funcţie de natura consultării şi de la situaţia particulară a alegătorilor, principiile generale ale votului anticipat rămân aceleaşi.

1) Votul anticipat în oricare secţie de votare

a) Condiţii
Orice alegător care prevede că nu va putea fi prezent, în ziua alegerilor, la secţia de votare în care este înscris poate vota în avans în orice altă  localitate.

Pentru alegerile la nivel naţional, votul anticipat are loc cu trei săptămâni înaintea consultărilor electorale. Pentru alegerile locale, votul anticipat începe din ziua de marţi a celei de a treia săptămâni care  precede alegerile şi se încheie în sâmbăta dinaintea votării.

b) Procedura

Regulile generale de exercitare a votului anticipat nu sunt prevăzute în legi sau în alte texte, de aceea, procedura de votare este precizată cu ocazia fiecărei alegeri, printr-o circulară a Ministerului de Interne. 

Organizarea votului prin anticipaţie este în responsabilitatea autorităţilor locale. Circularele ministeriale recomandă constituirea unui sediu ad-hoc şi desemnarea a două persoane însărcinate să  asiste alegătorul şi care să  primească buletinul de vot al acestuia. 

După ce alegătorul a prezentat datele de identitate,  i se eliberează documentele necesare (buletinul de vot, plicul de expediere, borderoul) şi acesta votează singur şi semnează borderoul. Pe plicul de transmitere sunt scrise numele, data naşterii şi domiciliul alegătorului, pentru a putea  fi comunicat secţiei de votare de care aparţine. Comunele au obligaţia de a înregistra aceste date, iar validitatea lor formală este verificată înaintea alegerilor.

2) Votul anticipat în secţii speciale

Spitalele, alte instituţii cu profil medical, instituţiile de îngrijire a adulţilor şi penitenciarele au responsabilitatea de a organiza  secţii de votare în incinta lor şi de a  asigura condiţiile necesare votării.

a) Condiţii

Persoanele care sunt găzduite în astfel de instituţii şi care doresc să participe la vot pot să o facă cu trei săptămâni înaintea zilei stabilite pentru alegeri.

b) Procedura

În fiecare zi în timpul celor trei săptămâni în care votul anticipat este posibil, direcţiunea instituţiei are responsabilitatea de a asigura funcţionarea secţiei de votare al cărei orar este stabilit înainte. Votul se desfăşoară urmând aceeaşi procedură ca şi cea a votului anticipat într-o secţie de vot normală. Persoanele care asistă alegătorii sunt, în funcţie de statutul instituţiei, desemnate să asigure această sarcină (alegători desemnaţi să asigure această funcţie, funcţionari ai instituţiei sau funcţionari locali).

3) Votul anticipat la domiciliu

a) Condiţii

Persoanele a căror sănătate le împiedică să se prezinte la secţia de vot unde sunt înscrise şi nu au posibilitatea de a vota într-o altă instituţie menţionată anterior pot vota prin anticipaţie la domiciliu, cu condiţia de a face cerere cu 20 de zile înaintea alegerilor. Cererea trebuie să fie motivată şi semnată personal de alegător.

Consiliul Municipal are obligaţia de a informa administraţia de această posibilitate, în particular prin anunţarea în ziarele  municipale sau locale.

b) Procedura
Votul la domiciliul alegătorului are loc în ziua sau zilele fixate de Consiliul Municipal.

Două persoane, în principiu alegători special desemnaţi în acest scop, furnizează documentele necesare pentru vot, primesc voturile şi trimit plicurile de transmitere localităţii unde alegătorul este înscris.

Germania

Legea referitoare la alegerile pentru Bundestag din 7 mai 1956, cu modificările ulterioare, este singura Lege electorală federală,  celelalte alegeri fiind de competenţa Landurilor. Această lege federală permite alegătorilor care nu pot să se prezinte la vot în persoană:

· să voteze prin corespondenţă sau 

· să voteze într-o altă secţie de votare decât cea la care sunt înscrişi.

O ordonanţă precizează condiţiile de aplicare a acestei legi. Ordonanţa  cuprinde în special dispoziţii specifice alegătorilor care trăiesc sau muncesc în instituţii medicale sau sociale. Aceşti alegători au posibilitatea să voteze în locul respectiv.

Legile şi ordonanţele electorale ale Landurilor conţin dispoziţii asemănătoare.

1) Votul prin corespondenţă
a) Condiţii
Articolul 25 din Ordonanţă precizează că un alegător înscris pe listele electorale poate cere un permis de vot, pentru a vota prin corespondenţă, dacă:

·  are un motiv important care-l împiedică să se prezinte la secţia de votare în ziua alegerilor;

· s-a mutat şi nu este înscris pe listele electorale de la noua sa adresă;

· are motive profesionale sau personale care-l împiedică să se prezinte la secţia de votare.

b) Procedura

Pentru a cere un permis de vot, alegătorul trebuie să se prezinte personal la secţia de votare din localitatea sa sau să trimită o cerere scrisă care poate fi comunicată prin toate modurile (telegramă, fax, mesagerie electronică etc). Cererile telefonice nu sunt admise. Este posibilă, totuşi, depunerea cererii printr-o terţă persoană, cu condiţia ca aceasta să deţină o procură scrisă. 

Se recomandă alegătorului să  prezinte cererea sa cât mai devreme posibil. În caz de boală, cererea poate fi  primită şi cu 15 ore înaintea zilei scrutinului. 

În principiu, permisul de vot este predat personal alegătorului.  În caz de necesitate, el poate fi trimis prin poştă sau predat unui terţ mandatat.

Documentul este însoţit de  materialele necesare votării şi de un plic poştal, pe care figurează notate referinţele serviciilor electorale care au eliberat permisul de vot, numărul permisului şi circumscripţia electorală.

Pentru a vota prin corespondenţă, alegătorul trebuie să pună într-un plic preimprimat şi pretimbrat permisul de vot datat şi semnat ca şi plicul care conţine buletinul de vot. Dacă alegătorul este reprezentat de o  terţă persoană, aceasta este menţionată că va vota în locul lui şi se vor menţiona şi datele acestei persoane.  Alegătorul trimite acest plic prin  poştă, plic care trebuie să sosească cel târziu cu 18 ore  înaintea zilei stabilite pentru alegeri. În situaţia în care alegătorul ia personal permisul şi materialul destinat votării de la serviciile electorale locale el poate vota prin corespondenţă pe loc.  

2) Votul într-o secţie aleasă de alegător
Permisul de vot poate fi de asemenea utilizat de alegător pentru a vota într-o altă secţie de votare decât în cea care este înscris.

a) Condiţii
Condiţiile de eliberarea a permisului de vot sunt aceleaşi.

b) Procedura

Votul într-o altă secţie de votare

Permisul de vot permite alegătorilor să se prezinte la orice secţie de votare din circumscripţia sa electorală. Astfel, un alegător handicapat poate alege să se prezinte la o altă secţie de votare decât la cea la care este înscris, pe motiv de accesibilitate.

Votul într-o secţie special amenajată

Ordonanţa dispune  că autorităţile locale pot decide ca într-un spital, cămin  sau  centru de bătrâni, o instituţie  de îngrijire să se constituie o secţie de votare  care să primească un  număr de alegători, pacienţi  sau angajaţi. Mai multe asemenea instituţii pot fi regrupate,  pentru constituirea unei singure secţii de votare. 

Orice  alegător  prezent în instituţie poate să voteze, cu condiţia de a fi titularul unui permis de vot în circumscripţia la care această secţie de vot este arondată.

Autorităţile locale determină, cu  acordul direcţiei instituţiei, locul şi orarul votării. Odată ce aceste modalităţi sunt stabilite, direcţiunea trebuie să informeze alegătorii. Ea va indica, de asemenea, persoanele imobilizate la pat sau handicapate la care preşedintele secţiei de votare sau reprezentanţii acesteia, împreună cu doi asesori, se vor deplasa pentru ca acestea să-şi exercite dreptul la vot. Când alegătorii nu pot completa singuri buletinul de vot, un terţ sau un membru al secţiei de votare îi poate ajuta.

Votul într-o secţie de votare mobilă

În măsura în care instituţia nu justifică crearea unei secţii de votare speciale, autorităţile locale pot constitui o secţie de votare mobilă, care se înfiinţează pe loc. Aceleaşi reguli se aplică pentru mânăstiri şi  penitenciare. Autorităţile locale cer direcţiei acestor instituţii ca, cel târziu cu 13 zile înaintea datei stabilite pentru alegeri, să informeze persoanele care se află sau care muncesc acolo de posibilitatea de a vota în acel loc. Ele trebuie să comunice cu cel târziu 8 zile înainte de data scrutinului lista persoanelor care vor beneficia de acest tip de vot, în scopul de a li se elibera permisele de vot care vor fi transmise direcţiei instituţiei.

Marea Britanie

Legea electorală din martie 2000 reglementează desfăşurarea alegerilor legislative şi locale. Ea prevede posibilitatea ca persoanele absente sau care se află în imposibilitate de a se prezenta personal la secţia de votare să-şi exercite dreptul de vot prin procură sau prin corespondenţă, fie cu ocazia desfăşurării unui singur scrutin, fie pentru o perioadă determinată sau nedeterminată.

1) Votul prin procură

a) Condiţii privind mandantul
Votul prin procură pentru anumite alegeri

Conform Legii electorale, serviciile electorale acordă autorizarea votării prin procură  unui alegător, dacă circumstanţele invocate sunt de aşa natură încât îl împiedică să voteze în persoană în ziua scrutinului (când persoana este bolnavă sau în vacanţă).
Votul prin procură pentru o perioadă determinată sau nedeterminată

Legea electorală precizează condiţiile în care unui alegător i se permite să voteze prin procură:

· dacă are un handicap fizic care-l împiedică să se prezinte personal la secţia de vot sau nu are posibilitatea de a vota asistat;

· din cauza activităţii sale profesionale sau a soţului său;

· celor care trebuie să călătorească pe calea aerului sau pe mare pentru a se prezenta la secţia de votare.

b) Procedura

Modalitatea de exercitare a votului prin procură figurează în două reglementări din 9 februarie 2001. Una se aplică Angliei şi Ţării Galilor şi cealaltă Scoţiei.

Pentru a putea vota prin procură, alegătorul obţine un formular de la Serviciul electoral din localitatea sa. Solicitantul menţionează pe formular motivul care-l împiedică să se prezinte personal la secţia de votare în ziua alegerilor.

Totuşi, când procura este cerută pentru o perioadă determinată sau nedeterminată, solicitantul trebuie să prezinte atestări sau informaţii care să permită verificarea  motivului invocat (atestare medicală de la medicul de familie, atestarea directorului instituţiei de îngrijire, de la angajator).

Cererea de procură  trebuie să ajungă la serviciile electorale cel târziu la ora 17, cu şase zile înaintea scrutinului. Mandatarul primeşte un document care-i permite să voteze în numele  persoanei pe care o reprezintă.

c) Condiţii referitoare la mandatar

Dispoziţiile referitoare la naţionalitatea mandatarului diferă, în funcţie de natura scrutinului: 

· pentru alegerile legislative - el trebuie să fie cetăţean al Commonwealth-ului sau al Republicii Irlanda;

· pentru alegerile locale - el trebuie să fie cetăţean al Commonwealth-ului, al Republicii Irlanda sau al unei ţări membre a Uniunii Europene;

· pentru alegerile Parlamentului European -  el trebuie să fie cetăţean al Commonwealth-ului sau al unei ţări membre a Uniunii Europene.

Legea interzice mandatarului să reprezinte mai mult de doi alegători.

2) Votul prin corespondenţă

a) Condiţii 

Normele de aplicare a Legii electorale au modificat condiţiile votului prin corespondenţă. Alegătorii  absenţi sau care se află în imposibilitate de a se prezenta personal la vot în ziua scrutinului  sunt autorizaţi să voteze prin corespondenţă printr-o simplă cerere făcută pentru un anume tip de alegere sau pentru o perioadă determinată sau nedeterminată. Astfel, înaintea alegerilor legislative din 2001, 3,8% din alegătorii Marii Britanii au primit un dosar de vot prin corespondenţă.

b) Procedura

Procedura este precizată în normele de aplicare a Legii electorale. Pentru a vota prin corespondenţă alegătorul ia un formular de la serviciul  electoral local şi completează numele, domiciliul, adresa unde doreşte a-i fi expediat materialul destinat votării prin corespondenţă.

Perioada de trimitere a formularului este aceeaşi ca în cazul votului prin procură.

Serviciul electoral responsabil cu organizarea alegerilor trimite alegătorului care a solicitat votul prin corespondenţă materialul de vot şi o declaraţie de identitate semnată cu martor. Plicul conţinând votul trebuie expediat de poştă şi primit de responsabilii cu organizarea alegerilor înainte de închiderea scrutinului.  Alegătorii autorizaţi să voteze  prin corespondenţă nu pot să mai voteze personal la secţia de vot. 

Olanda

Legea din 28 septembrie 1989 referitoare la dreptul de vot şi la alegeri  prevede că alegătorii absenţi sau aflaţi în imposibilitate  de a se prezenta personal în faţa urnelor de vot pot:

· vota prin procură - fie prin darea unei procuri, fie încredinţându-i cartea de alegător unui mandatar, fapt considerat echivalent cu acordarea  unei procuri sau

· vota într-o altă secţie de votare decât cea în care sunt înscrişi. Aceasta poate fi o altă secţie de votare, dar din aceeaşi circumscripţie electorală, sau o secţie de votare temporară, precum cele deschise pentru persoanele cu mobilitate redusă.

Cărţile de alegător, care nu sunt valabile decât pentru un anume tip de scrutin, conţin informaţii asupra posibilităţii de a vota fie  prin procură, fie într-o secţie de vot alta decât cea menţionată în cartea de alegător.

Votul prin corespondenţă este rezervat cetăţenilor rezidenţi în străinătate  şi este utilizat doar pentru alegerea deputaţilor.

1) Votul prin procură

a) Condiţiile privind mandantul
Orice persoană care se găseşte în imposibilitate de a merge la vot, spre exemplu: pentru că este bolnavă, în vacanţă, pentru că nu doreşte a lăsa copilul singur,  poate vota prin procură.

b) Procedura
Votul prin procură se poate realiza în două modalităţi:

· prin darea unei procuri sau

· prin remiterea cărţii de alegător unui mandatar.

Întocmirea unei procuri

Alegătorul va completa o cerere, care va fi adresată primarului localităţii unde  este înscris, precizând numele şi adresa mandatarului ales.

Când procura a fost acordată, mandantul nu  mai poate nici să o anuleze, nici să voteze personal.

Transmiterea cărţii de alegător

Alegătorul poate încredinţa cartea sa de  alegător unei persoane alese de el, în măsura în care aceasta este înscrisă la aceeaşi secţie de vot. Pe spatele cărţii sale, alegătorul înscrie numele şi adresa persoanei care va vota pentru el. 

c) Condiţii privind mandatarul

Un mandatar nu poate deţine mai mult de două mandate. Când o procură este dată în forma stabilită, mandatarul trebuie să aibă reşedinţa în aceeaşi circumscripţie electorală ca a mandantului.

Când cartea de alegător funcţionează ca procură, mandatarul trebuie să fie înscris în aceeaşi secţie de votare ca şi mandantul.

2) Votul  exprimat în orice altă secţie de votare
a) Condiţii
Alegătorii care nu pot vota la secţia lor de votare pot cere transformarea cărţii lor de alegător într-o carte specială care să le permită să voteze în orice secţie de votare din aceeaşi circumscripţie electorală.

b) Procedura
Cartea specială este cerută la secţia de votare din circumscripţia unde sunt înscrişi, cu 14 zile înaintea alegerilor. Alegătorii o pot obţine prezentându-se personal, până în a cincea zi care precede alegerile.

Cererea nu poate fi refuzată decât dacă persoana nu este înscrisă pe listele electorale sau când ea este deja autorizată să voteze prin procură sau prin corespondenţă. Când cererea este acceptată, această menţiune este aplicată pe cartea de alegător, transformând-o în carte specială. Alegătorul votează prezentând această carte, care nu poate fi eliberată în dublu exemplar.

De asemenea, cărţi speciale sunt utilizate în secţiile de vot temporare,  pe care Consiliul municipal poate decide să le deschidă, în special pentru a permite să voteze persoanelor cu mobilitate redusă. Aceste secţii funcţionează conform unui orar diferit de cel al celorlalte secţii de votare (7.30 – 21.00 ).

Aceste informaţii trebuie să fie aduse la  cunoştinţa publicului. 

Spania

Legea organică numărul 5 din 19 iunie 1985 privind regimul electoral general, cu completările şi modificările ulterioare impune exercitarea votului personal, excluzând orice posibilitate de votare prin procură. Legea prevede totuşi posibilitatea votului prin corespondenţă, pentru două categorii de alegători.

Votul prin corespondenţă

a) Condiţii

Legea electorală prevede două categorii de alegători care pot vota prin corespondenţă:

· cei care prevăd că nu vor fi în localitate în ziua votării;

· cei care nu pot să se prezinte la secţia de votare.

b) Procedura
Alegătorul trebuie să ceară dovada înscrierii pe listele electorale. El poate formula cererea personal, la orice oficiu poştal, pe un formular eliberat de  acesta. În acelaşi timp cu cererea sa, el prezintă un document de identitate, pentru ca poşta să poată verifica semnătura.

Persoanele bolnave sau handicapate pot realiza acest demers prin acordarea unei procuri unei terţe persoane, eliberată de un notar, în măsura în care un  certificat medical, eliberat gratuit, confirmă starea lor de  sănătate.

Oficiile poştale transmit dosarele cu  cererile comisiei însărcinate cu verificarea operaţiunilor electorale. Aceasta controlează înscrierea celor care cer exercitarea dreptului de vot prin corespondenţă pe listele electorale, adnotând această solicitare, pentru ca persoana interesată să nu voteze direct în ziua scrutinului, şi trimite alegătorului, printr-o scrisoare recomandată cu aviz de primire, buletinul şi plicul necesar votării, dovada înscrierii pe listele electorale şi, de asemenea, un document explicativ. Avizul de primire trebuie semnat personal de alegător.

Această expediere poate avea loc între a 34-a zi care urmează convocării alegătorilor şi a 6-a zi care precede scrutinul.

Alegătorul votează utilizând documentele ce i-au fost furnizate şi le expediază înaintea celei de a 3-a zi care precede alegerile.

Oficiul poştal trebuie să păstreze toată corespondenţa adresată secţiei de votare până în ziua scrutinului. Oficiul poştal înscrie această corespondenţă în registre ad-hoc, care sunt puse la dispoziţia comisiei însărcinate cu verificarea operaţiunilor electorale.

